
 24.4.2020
 BG
 Официален вестник на Европейския съюз
 L 130/23
 РЕГЛАМЕНТ ЗА ИЗПЪЛНЕНИЕ (ЕС) 2020/562 НА СЪВЕТА
 от 23 април 2020 година
 за прилагане на Регламент (ЕС) No 401/2013 относно ограничителни мерки по отношение на Мианмар/Бирма
 СЪВЕТЪТ НА ЕВРОПЕЙСКИЯ СЪЮЗ,
 като взе предвид Договора за функционирането на Европейския съюз,
 като взе предвид Регламент (ЕС) No 401/2013 на Съвета от 2 май 2013 г. относно ограничителни мерки по отношение на Мианмар/Бирма и за отмяна на Регламент (ЕО) No 194/2008 (1), и по-специално член 4и от него,
 като взе предвид предложението на върховния представител на Съюза по въпросите на външните работи и политиката на сигурност,
 като имат предвид, че:
 (1)
 На 2 май 2013 г. Съветът прие Регламент (ЕС) No 401/2013.
 (2)
 В съответствие с член 4и от Регламент (ЕС) No 401/2013 Съветът направи преглед на списъка на посочените лица и образувания, съдържащ се в приложение IV към посочения регламент.
 (3)
 За едно вписване от списъка е получена актуализирана информация.
 (4)
 Поради това приложение IV към Регламент (ЕС) No 401/2013 следва да бъде съответно изменено.
 ПРИЕ НАСТОЯЩИЯ РЕГЛАМЕНТ:
 Член 1
 Приложение IV към Регламент (ЕС) No 401/2013 се изменя съгласно приложението към настоящия регламент.
 Член 2
 Настоящият регламент влиза в сила в деня след публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 23 април 2020 година.
 За Съвета
 Председател
 G. GRLIĆ RADMAN
 (1) ОВ L 121, 3.5.2013 г., стр. 1.
 ПРИЛОЖЕНИЕ
 Вписването с номер 3 от списъка на лицата и образуванията, съдържащ се в приложение IV към Регламент (ЕС) No 401/2013, се заменя със следното:
 Име
 Идентификационна информация
 Основания
 Дата на включване в списъка
 „3.
 Than Oo
 Дата на раждане: 12 октомври 1973 г.
 Пол: мъжки
 Военен идентификационен номер: BC 25723
 Бригаден генерал Than Oo е бил командир на 99-а лекопехотна дивизия на въоръжените сили на Мианмар (Tatmadaw) до май 2018 г. При тези обстоятелства той е отговорен за жестокостите и тежките нарушения на правата на човека, извършени през втората половина на 2017 г. от 99-а лекопехотна дивизия срещу населението от общността рохингия в щата Рахин. Те включват незаконни убийства, сексуално насилие и системно изгаряне на домове и сгради на общността рохингия.
 25.6.2018 г.“
 